
DEL I


Kapittel 1

Den blanke regndråpen falt ned fra himmelen, gjennom mørket, mot de skjelvende lysene fra havnebyen der nede. De kalde kastevindene fra nordvest drev dråpen mot det inntørkete elveleiet som delte byen på langs og den nedlagte toglinjen som delte byen på tvers. De fire kvadrantene byen var inndelt i, var nummerert med klokka, og ut over det hadde de ikke noe navn. Ingen navn byens innbyggere lenger husket, i alle fall. Og traff du de samme innbyggerne langt hjemmefra og spurte hvor de kom fra, hendte det at de påstod at de ikke husket hva byen het heller.

Regndråpen gikk fra blank til grå etter hvert som den boret seg gjennom soten og giften som lå som et konstant tåkelokk over byen til tross for at fabrikkene de siste årene hadde stengt, én etter én. Til tross for at de arbeidsledige ikke lenger hadde råd til å fyre i sine egne ovner. Til tross for den lunefulle, voldsomme vinden og det uopphørlige regnet som noen påstod hadde tatt til for et kvart århundre siden, da siste verdenskrig var blitt stanset med to atombomber. Med andre ord samtidig med at Kenneth ble innsatt som byens politimester. Fra sitt kontor i øverste etasje på Hovedkvarteret hadde politimester Kenneth vanstyrt byen med jernhånd  i tjuefem år, uavhengig av hvem som satt i borgermesterstolen eller hva de høye herrer i hovedstaden Capitol sa og ikke gjorde med at landets nest største og en gang viktigste industriby sank ned i en hengemyr av korrupsjon, konkurser, kriminalitet og kaos.  For seks måneder siden hadde politimester Kenneth falt av en stol i sitt sommerhus, og tre uker senere var han død. Etter en begravelse en diktator verdig hadde bystyret og borgermester Tourtell hentet inn Duncan, en bredpannet biskopsønn og leder for Organisert kriminalitet i Capitol, som ny politimester.  Og med dette ble håpet tent hos en overrasket befolkning.

Det hadde vært et overraskende valg fordi Duncan ikke kom fra den gamle skolen av politisk pragmatiske politifolk, men fra den nye generasjonen av velutdannede politiledere som var tilhengere av reformer, åpenhet, modernisering og kampen mot korrupsjon, noe flertallet av byens valgte politikere ikke var.

Og innbyggernes håp om at de hadde fått en rakrygget, ærlig og visjonær politimester som kunne få byen opp igjen av hengemyra, hadde fått næring av at Duncan skiftet ut de gamle politilederne med sine egne, håndplukkede  menn og kvinner. Unge, ubesudlete idealister som virkelig ville at byen skulle bli et bedre sted å bo.

Vinden tok med seg regndråpen over Distrikt 4 vest og byens høyeste punkt, radiospiret på toppen av studioet hvor byens skarrende, ensomme og alltid moralsk forargede radiostemme, Walt Kite, målbar håpet om at byen hadde fått en frelser. Da Kenneth levde, hadde Kite vært den eneste som åpenlyst torte å kritisere politimesteren og beskylde ham for i hvert fall noen av forbrytelsene han hadde begått. I kveld skarret Kite at bystyret kom til å gjøre hva de kunne for å ta tilbake fullmaktene Kenneth hadde sikret seg, slik at han som politimester fikk den reelle makten i byen. Og at denne reversen paradoksalt nok ville bety at hans etterfølger, den gode demokrat og politimester Duncan, neppe ville få makt nok til å gjennomføre de reformene han med rette ønsket. Og Kite slo videre fast at i det forestående borgermestervalget stod «… Tourtell, den sittende og derfor feiteste borgermesteren i landet, mot ingen. Absolutt ingen. For hvem kan konkurrere mot skilpadden Tourtell med det irriterende skallet av folkelig jovialitet og moralsk plettfrihet, som all kritikk preller av på.»

I Distrikt 4 øst passerte regndråpen over Obelisken, et tjue etasjes glasskledt hotell og kasino som stod som en lysende langfinger opp fra den brunsvarte, fire etasjes traurigheten som utgjorde resten av byen. Det var et paradoks for mange at jo mindre industri og jo større arbeidsledighet, desto mer populært ble det blant innbyggerne å spille bort pengene de ikke hadde på byens to kasinoer.

«Byen som sluttet å gi, og begynte å ta,» skarret Kite over radiobølgene. «Først la vi ned industrien, så jernbanen, slik at ingen kunne komme seg vekk. Så begynte vi å dope ned innbyggerne på narkotika solgt der de før kjøpte togbilletter. Slik at vi kunne robbe dem i ro og fred. Jeg hadde aldri trodd jeg skulle si at jeg savner de profittsugende industriherrene, men de tilhørte i hvert fall en respektabel bransje. I motsetning til de tre andre bransjene hvor folk fortsatt kan tjene seg rike. Kasinobransjen, narkotikabransjen og politikerbransjen.

I Distrikt 3 feide den regntunge vinden over politiets Hovedkvarter, Kasino Inverness og gater der regnet hadde drevet de fleste innendørs, men hvor noen likevel hastet rundt på leting eller flukt. Over sentralstasjonen hvor det ikke lenger gikk tog, men som likevel var befolket med spøkelser og reisende. Spøkelsene av dem som en gang hadde bygd denne byen i troen på seg selv, arbeidsmoralen, sin gud, teknologien og sine etterkommere. Reisende på det døgnåpne dopmarkedet for brygg, en billett som lovet himmel og garanterte helvete. I Distrikt 2 pep vinden i murpipene på byens to største, men nylig stengte fabrikker, Graven og Estex. De hadde produsert hver sin metallegering, men akkurat hva den bestod av, kunne selv de som hadde stått ved ovnene ikke svare helt nøyaktig på, bare at koreanerne hadde begynt å lage de samme legeringene billigere. Kanskje var det byens klima som gjorde at forfallet virket så synlig allerede, eller kanskje var det innbilning, kanskje var det bare vissheten om konkurs og ruin som gjorde at de stumme, sloknede fabrikkene stod der som det Kite kalte «… kapitalismens plyndrete katedraler i en by av frafalne og vantro».

Regnet drev mot sørøst, over gater med knuste gatelamper hvor sjakalene stod lent mot husvegger der de fikk ly for himmelens evinnelige vannlating og speidet mens byttedyrene hastet av gårde mot mer lys og mer trygghet. I et nylig intervju hadde Kite spurt politimester Duncan hvorfor sjansen for å bli ranet i byen var seks ganger så høy som i Capitol, og Duncan hadde svart at han var glad for endelig å ha fått et enkelt spørsmål: Det var fordi antallet arbeidsledige var seks ganger så høyt og antall narkomane ti ganger så høyt.

I havneområdet lå nedtaggete containere og nedslitte transportskip med kapteiner som hadde møtt havnevesenets korrupte representanter på folketomme steder og gitt dem brune konvolutter som sikret hurtigere innseilingstillatelse og havneplass, beløp som rederiene ville føre opp på sine diverseutgifter-konti for så å sverge på at de aldri skulle ta oppdrag som førte dem til denne byen igjen.

Et av disse skipene var MS «Leningrad», en sovjetisk båt regnvannet dro med seg så mye rust fra skroget på at det så ut som om den blødde i havnebassenget.

Regndråpen falt inn i en kjegle av elektrisk lys som skinte fra en lampe på taket av en av de toetasjes trebygningene med lager, havnekontor og en stengt bokseklubb, dalte mellom veggen og rustholkene, og traff et oksehorn. Den fulgte oksehornet til motorsykkelhjelmen det var festet på, rant fra hjelmen og ned over en skinnjakkerygg med «NORSE RIDERS» innbrodert i gotiske bokstaver. Derfra ned på motorsykkelsetet på en rød Indian Chief motorsykkel, og til slutt inn i navet på det langsomt dreiende bakhjulet, hvor den idet den ble slynget rundt og ut igjen, opphørte å være dråpe, og allerede inngikk i det giftige vannet, i byen, i altet.

Bak den røde motorsykkelen fulgte elleve andre. De passerte under en av lyktene øverst på veggen av de toetasjes, mørklagte havnebygningene.

Lyset fra lykta falt inn gjennom vinduet på et hyrekontor i andre etasje, på en hånd som hvilte mot et oppslag hvor MS «Glamis» søkte etter byssegutt. Fingrene var lange, slanke, som en konsertpianists, og neglene velpleide. Selv om ansiktet lå i skygge, slik at man ikke kunne se de intense, blå øynene, den faste haken, de tynne, gjerrige leppene og nesen, som var formet som et aggressivt nebb, skinte arret som gikk som et hvitt stjerneskudd, diagonalt over ansiktet fra kjevebein til panne.

«De er her,» sa førstebetjent Duff og håpet mennene hans i Narkoavsnittet ikke hørte den lette, ufrivillige vibratoen i stemmen. Han hadde regnet med at Norse Riders ville sende tre–fire, maks fem mann for å hente dopet. Men han telte tolv motorsykler i karavanen som sakte kom trillende ut av mørket. De to bakerste hadde hver sin passasjer. Fjorten mann mot hans ni. Og det var all grunn til å tro at Norse Riders var bevæpnet. Tungt bevæpnet. Likevel var det ikke styrkeforholdet som hadde forårsaket skjelvingen i stemmebåndene. Det var at Duff akkurat hadde oppfylt sitt innerste ønske. Det var han som ledet konvoien, endelig var han innen rekkevidde.

Han hadde ikke vist seg på månedsvis, men det fantes bare én person med den hjelmen og den røde Indian Chief sykkelen som ifølge ryktene var en av femti sykler New York Police Departement i all hemmelighet fikk produsert i 1955. Det blinket i stålet som stakk over den krumme sliren festet til sykkelsiden.

Sweno.

Noen hadde hevdet han var død, andre at han hadde flyktet til utlandet, at han hadde skiftet identitet, klippet av seg de lyse flettene og satt på en terrasse i Argentina hvor han nøt sin alderdom og syltynne sigarilloer.

Men her var han. Bandlederen og politimorderen som sammen med Sersjanten hadde startet Norse Riders en gang etter verdenskrigen. De hadde tatt unge, rotløse menn, de fleste av dem fra de råtne fabrikkarbeiderhusene langs den kloakkstinkende elva, og trent dem, disiplinert dem, hjernevasket dem til de var en hær av fryktløse soldater Sweno kunne bruke til sitt formål. Å underlegge seg byen, å monopolisere det voksende dopmarkedet. Og en stund hadde det sett ut som Sweno skulle greie det, det var i hvert fall ikke Kenneth og Hovedkvarteret som hadde stoppet ham, snarere tvert om, der hadde Sweno fått kjøpt all hjelpen han trengte. Det var konkurransen. Hekates hjemmelagde dop, brygg, var rett og slett bedre, billigere og alltid på markedet i overflod. Men om det anonyme tipset Duff hadde fått, stemte, var denne doplasten stor nok til å løse Norse Riders forsyningsproblemer for en stund. Duff hadde håpet, men ikke helt trodd det da han leste de korte, maskinskrevne linjene i brevet som hadde vært stilet direkte til ham. Det var rett og slett for mye av en gavepakke. En slik gavepakke som – om den ble forvaltet riktig – kunne sende en leder for Narkoavsnittet videre oppover stigen. Politimester Duncan hadde ennå ikke fått besatt alle de viktige posisjonene på Hovedkvarteret med sine egne folk. Du hadde for eksempel Gjengavsnittet hvor Kenneths gamle skurk, førstebetjent Cawdor, hadde klart å klamre seg til stolen ettersom de ennå ikke hadde greid å finne konkrete beviser på korrupsjon, men det kunne bare være et tidsspørsmål. Og Duff var en av Duncans folk. Da signalene hadde kommet om at Duncan kunne bli utnevnt til politimester, hadde Duff ringt ham i Capitol og i klare, om enn litt pompøse, ordelag sagt at om ikke bystyret utnevnte Duncan til politimester, men en av Kenneths etterdiltere, ville Duff si opp stillingen. Det kunne ikke utelukkes at Duncan hadde ant et personlig motiv bak denne betingelsesløse lojalitetserklæringen, men hva så? Duff hadde et oppriktig ønske om å støtte Duncans plan om et ærlig politi som primært tjente folket, det hadde han virkelig. Men han ønsket seg også et kontor så nær himmelen som mulig i Hovedkvarteret, hvem gjorde ikke det? Og han ønsket å kappe hodet av mannen der ute.

Sweno.

Han var middelet og målet.

Duff så på klokka. Tidspunktet stemte med det som hadde stått i brevet, på minuttet. Han lot fingertuppene hvile en stund mot innsiden av håndleddet. Kjente pulsen dunke. Han håpet ikke bare lenger, han var i ferd med å bli en troende.

«Er de mange, Duff?» lød en hviskende stemme.

«Mange nok til at æren blir stor, Seyton. Og én av dem så stor at det vil høres over hele landet når han faller.»

Duff pusset dugg av ruten. Ti anspente, svette politimenn i et lite rom. Menn som ikke hadde denne type oppdrag som daglig gjøremål. Som leder for Narkoavsnittet var det Duff alene som hadde tatt beslutningen om ikke å vise brevet til andre og at han bare skulle bruke folk fra sitt eget avsnitt til dette raidet. Det var en for lang tradisjon for korrupsjon og lekkasje til at han kunne ta sjansen på noe annet. Det var i hvert fall det Duff kom til å fortelle til politimester Duncan når han spurte. Men det ville ikke bli så mange kritiske spørsmål. Ikke når man kommer tauende inn med tidenes narkotikabeslag og tretten Norse Riders tatt på fersken.

Tretten, ja. Ikke fjorten. Én av dem ville ligge igjen på slagmarken. Om sjansen bød seg.

Duff bet tennene sammen.

«Du sa de bare kom til å være fire–fem stykker,» sa Seyton, som hadde kommet bort til vinduet.

«Engstelig, Seyton?»

«Nei, men du burde være det, Duff. Du har ni mann i dette rommet, og jeg er den eneste med erfaring i skarpe oppdrag.» Han sa det uten å heve stemmen. Han var en mager, senete, skallet mann som Duff ikke var sikker på hvor lenge hadde vært i politiet, bare at han vært der mens Kenneth var politimester. Duff hadde prøvd å kvitte seg med Seyton. Ikke fordi han hadde noe konkret på ham, det var bare noe ved ham, noe Duff ikke greide å sette fingeren på, som fikk ham til å føle et sterkt ubehag.

«Hvorfor innkalte du ikke Garden, Duff?»

«Jo færre som er involvert …»

«… desto færre du må dele den store æren med. For om jeg ikke ser feil, er det der enten et spøkelse eller selveste Sweno.» Seyton nikket mot Indian Chief-sykkelen som stoppet foran landgangen til MS «Leningrad».

«Sa dere Sweno?» lød en engstelig stemme i mørket bak dem.

«Ja, og de er dusinet fullt,» sa Seyton høyt uten å ta blikket av Duff. «Minst.»

«Å, faen,» mumlet en annen.

«Burde vi ikke ringe Macbeth?» spurte en tredje.

«Hører du?» sa Seyton. «Selv dine egne menn vil at Garden skal overta.»

«Hold kjeft!» hveste Duff. Han snudde seg og rettet en pekefinger mot oppslaget på veggen. «Det står her at MS «Glamis» seiler til Capitol fredag klokka nullsekshundre og søker etter mannskap til byssa. Dere har sagt ja til dette oppdraget, men dere har herved min velsignelse til å søke hyre i stedet. Både betalingen og maten skal visstnok være bedre. Hender i været.»

Duff myste mot mørket, mot de ansiktsløse, urørlige skikkelsene. Prøvde å tolke stillheten. Angret allerede på at han hadde utfordret dem. For hva om noen av dem faktisk rakte opp hånden? Vanligvis unngikk han å sette seg i posisjoner hvor han var avhengig av andre, men nå trengte han hver enkelt av mennene foran seg. Hans kone sa at han foretrakk å operere solo fordi han ikke likte mennesker. Det kunne være noe i det, men sannheten var vel snarere det motsatte. At mennesker ikke likte ham. Ikke at alle aktivt mislikte ham, men det syntes å være noe, noe i personligheten hans, kanskje, som støtte folk bort. Han visste bare ikke hva. Han hadde et utseende og en selvsikkerhet han visste virket tiltrekkende på en type kvinner, han var høflig, kunnskapsrik og mer intelligent enn de fleste han kjente.

«Ingen? Virkelig? Godt, da gjør vi som vi har planlagt, men med et par små endringer. Seyton med sine tre menn går til høyre når vi kommer ut, og dekker bakre halvdel av rekka der ute. Jeg med mine tre går til venstre. Mens du, Sivart, spurter rett til venstre, ut av lyset og løper i en bue i mørket slik at du kommer inn bak Norse Riders og stiller deg på landgangen slik at ingen kan stikke av og om bord. Forstått?»

Seyton kremtet. «Sivart er yngst og …»

«… raskest,» avbrøt Duff. «Jeg ba ikke om innvendinger, jeg lurte på om ordrene var forstått.» Han så på de uttrykksløse ansiktene foran seg. «Jeg tar det som et ja.» Han snudde seg mot vinduet igjen.

En kort, hjulbeint mann med hvit kapteinslue kom vaggende ned landgangen i striregnet. Stoppet foran mannen på den røde sykkelen. Føreren hadde ikke tatt av seg hjelmen, bare vippet opp visiret, og heller ikke slått av motoren. Han satt obskønt skrevende på sadelen og lyttet til kapteinen. Fra under hjelmen stakk to blonde fletter, som hang helt ned på Norse Riders-emblemet.

Duff trakk pusten dypt. Sjekket pistolen.

Det verste var at Macbeth hadde ringt, han hadde fått det samme tipset via en anonym telefon og tilbudt Duff Gardens assistanse. Men Duff hadde avslått, sagt at det tross alt bare var en lastebil som skulle hentes, og bedt Macbeth holde tipset for seg selv.

På signal fra mannen i vikinghjelm kjørte en av de andre motorsyklene frem, og Duff så sersjantvinklene på overarmen på skinnjakka da føreren åpnet en stresskoffert foran skipskapteinen. Kapteinen nikket, løftet hånden og ett sekund senere skrek oljetørst jern mot jern, og det kom på lys i løftekranen som svingte armen ut fra kaikanten.

«Det nærmer seg,» sa Duff. Stemmen hans var fastere nå. «Vi venter til dopet og pengene har skiftet hender, så stormer vi.»

Tause nikk i halvmørket. De hadde gått nøye gjennom planene, men der hadde de altså sett for seg maks fem kurerer. Kunne det være at Sweno hadde blitt tipset om mulig intervensjon fra politiet, var det derfor de stilte så mannsterke? Nei, da hadde de kansellert.

«Kan du lukte det?» hvisket Seyton ved siden av ham.

«Lukte hva?»

«Frykten deres.» Seyton hadde lukket øynene, og neseborene hans vibrerte.

Duff stirret ut i den regnfulle natten. Ville han takket ja til Macbeth og Garden nå? Duff strøk de lange fingrene over ansiktet, langs diagonalarret. Det var ikke noe å tenke på nå, han måtte gjøre dette, hadde alltid måttet gjøre dette. Sweno var her nå, og Macbeth og Garden lå hjemme i sengene sine.

Macbeth gjespet der han lå på ryggen. Lyttet til regnet som trommet over seg. Kjente han stivnet litt og vred seg over på siden.

En hvithåret mann løftet opp presenningen og krøp inn. Satt hutrende og småbannet i mørket.

«Våt, Banquo?» spurte Macbeth og satte håndflatene mot den ru takpappen under seg.

«Det var forbasket at en gammel, giktbrudden mann skal måtte bo i dette regnhølet av en by. Jeg skulle tatt pensjonen og flytta på landet. Skaffa meg et lite hus i Fife eller der omkring, sittet på en veranda hvor sola skinte, biene surra og fuglene sang.»

«I stedet for på et tak i containerhavna midt på natta? Du tuller nå?»

De lo lavt.

Banquo tente en pennelykt. «Her er det jeg ville vise deg.»

Macbeth tok imot lykta og rettet den mot tegningene Banquo rakte ham.

«Der har du Gatlingen. Hun er vakker til å være et maskingevær, eller hva?»

«Det er ikke utseende det er noe galt med, Banquo.»

«Så vis den til Duncan. Forklar at Garden må ha den. Nå.»

Macbeth sukket. «Han vil ikke.»

«Fortell at vi taper så lenge Hekate og Norse Riders har tyngre våpen enn oss. Forklar hva en Gatling kan gjøre. Forklar hva to kan gjøre!»

«Duncan vil ikke være med på å eskalere våpenbruken, Banquo. Og jeg synes vi skal gi ham litt rett. Etter at han ble politimester, er det faktisk blitt færre skyteepisoder.»

«Denne byen holder fortsatt på å avfolkes av kriminalitet.»

«Det er en begynnelse. Duncan har en plan. Og han vil det rette.»

«Ja da, ja da, jeg er ikke uenig, Duncan er en bra mann.» Banquo stønnet. «Men naiv. Og med dette våpenet kunne vi gjort litt vei i vellinga og …»

De ble avbrutt av et lett slag på presenningen. «De har begynt å losse, sjef.» Lespende «s». Det var den unge, nye skarpskytteren i Garden, Olafson. Sammen med den like unge Angus var det bare de fire, men Macbeth visste at samtlige tjuefem i Garden uten å nøle ville sagt ja til å sitte her og fryse sammen med dem.

Macbeth slukket lykta, rakte den tilbake til Banquo og stakk tegningen på innsiden av Gardens svarte skinnjakke. Så dro han vekk presenningen og ålte seg på magen frem til kanten av taket.

Banquo krøp opp ved siden av ham.

Foran dem, over dekket på MS «Leningrad», svevde en forhistorisk utseende, militærgrønn lastebil i flomlyset.

«En ZIS-5,» hvisket Banquo.

«Fra krigen?»

«Jepp. S-en står for Stalin. Hva tror du?»

«Jeg tror Norse Riders har flere folk enn Duff hadde regna med. Sweno er tydeligvis bekymra.»

«Tror du han mistenker at politiet er tipsa?»

«Da hadde han ikke kommet. Han er redd for Hekate. Han veit at Hekate har større ører og øyne enn oss.»

«Så hva gjør vi?»

«Vi ser det an. Kanskje klarer Duff biffen på egen hånd. I så fall griper ikke vi inn.»

«Mener du at du har dratt all denne fine ungdommen ut hit midt på natta for at vi skal sitte og se på?»

Macbeth lo lavt. «Det var frivillig, og jeg sa det kunne bli kjedelig.»

Banquo ristet på hodet. «Du har for mye fritid, Macbeth. Du burde skaffe deg en familie.»

Macbeth slo ut med hendene. Smilet lyste opp i skjegget i det brede, mørke ansiktet. «Du og gutta her er familien min, Banquo, trenger jeg mer?»

Olafson og Angus humret fornøyd bak dem.

«Når skal guttungen bli voksen?» mumlet Banquo oppgitt og tørket vann av kikkertsiktet på Remington 700-riflen.

Bonus hadde byen for sine føtter. Glasset foran ham gikk fra gulv til tak, og uten det lave skydekket ville han hatt utsikt over absolutt hele byen. Han holdt ut champagneglasset, og en av de to unge guttene i ridebukser og hvite hansker ilte til og fylte det opp igjen. Han burde drikke mindre, han visste det. Dråpene var dyre, men det var ikke han som betalte. Legen hadde sagt at en mann i hans alder måtte begynne å tenke på livsstilen. Men det var så godt. Ja, så enkelt var det. Det var så godt. Akkurat som østersene og krepsehalene. Den dype, myke stolen. Og de unge guttene. Ikke at han hadde tilgang på dem. På den annen side, han hadde ikke spurt.

Han var blitt hentet nede i resepsjonen på Obelisken og tatt med opp til penthousesuiten i toppetasjen med utsikt over havna på den ene siden, og sentralstasjonen, Arbeidertorget og Kasino Inverness på den andre. Bonus var blitt tatt imot av den store mannen med de myke kinnene, det vennlige smilet, det bølgete, mørke håret og de kalde øynene. Mannen som ble kalt Hekate. Eller Den usynlige hånden. Usynlig, siden de færreste noensinne hadde sett ham. Hånden, siden de fleste i byen i løpet av de siste ti årene på en eller annen måte hadde blitt berørt av hans virke. Det vil si, hans produkt. Et syntetisk narkotikum som han selv produserte, og som ble kalt brygg. Noe som etter Bonus’ løselige anslag hadde gjort Hekate til en av byens fire rikeste menn.

Hekate snudde seg fra kikkerten som stod på stativet ved vinduet. «Det er vanskelig å se godt i dette regnet,» sa han, trakk i selene på sine egne ridebukser og tok en pipe ut av lomma på tweedjakka som hang over stolryggen. Bonus tenkte at om han hadde visst at de skulle se ut som et engelsk jaktlag, ville han ha valgt noe annet enn en vanlig, kjedelig dress.

«Men kranen er i alle fall i gang, så det betyr at de losser. Fôrer de deg tilfredsstillende, Bonus?»

«Utmerket fôring,» sa Bonus og tok en slurk til av champagnen. «Men jeg må innrømme at jeg er litt usikker på akkurat hva det er vi feirer. Og hvorfor jeg får være med på det.»

Hekate lo og løftet spaserstokken, pekte mot vinduet. «Vi feirer utsikten, min kjære flyndre. Som bunnfisk får du jo bare sett verdens buk.»

Bonus smilte. Det kunne aldri falle ham inn å protestere på Hekates tiltaleformer. Til det hadde den store mannen for mye makt til å gjøre bra ting for ham. Og mindre bra.

«Verden er vakrere her oppe fra,» fortsatte Hekate. «Ikke sannere, men vakrere. Og så feirer vi dette, selvfølgelig.» Stokken pekte mot havnen.

«Og dette er?»

«Det største enkeltpartiet som noensinne er smuglet inn, kjære Bonus. Fire og et halv tonn ren amfetamin. Sweno har satset alt klubben eier og har pluss litt til. Det du ser der nede, er en mann som har lagt alle eggene sine i samme kurv.»

«Hvorfor gjør han det?»

«Fordi han er desperat, naturligvis. Han ser jo at Riders mediokre, tyrkiske produkt blir danket ut av mitt hjemmelagde. Men med et så stort enkeltparti av kvalitetsspeed fra Sovjet vil kvantumsrabatt og reduserte transportkostnader per kilo gjør dem konkurransedyktige på både pris og kvalitet.» Hekate satte stokken ned i det tykke vegg-til-vegg-teppet, kjælte med det forgylte håndtaket. «Det er godt tenkt av Sweno, og lykkes han, er det der nok til å forpurre maktbalansen i denne byen. Så skål for vår verdige konkurrent.»

Han hevet glasset, og Bonus hevet sitt lydig tilbake. Men idet han skulle føre det til munnen, stoppet Hekate, studerte glasset sitt med ett hevet øyebryn, pekte på noe og rakte glasset tilbake til gutten som straks ga seg til å pusse på det med hansken.

«Dessverre for Sweno,» fortsatte Hekate. «Er det vanskelig å bestille et så stort parti fra en helt ny leverandør uten at det er noen andre i bransjen som får nyss om det. Og dessverre kan det se ut som om denne ’noen’ har gitt politiet et anonymt, men troverdig tips om hvor og når.»

«Du, for eksempel?»

Hekate smilte skjevt, tok imot glasset, snudde sin brede bakende mot Bonus og bøyde seg mot kikkerten. «De setter lastebilen på bakken nå.»

Bonus reiste seg og gikk bort til vinduet. «Si meg, hvorfor slår du ikke til mot Sweno selv i stedet for bare å være tilskuer? Da hadde du i tillegg til å bli kvitt din eneste konkurrent skaffet deg fire og halvt tonn kvalitetsamfetamin som du kunne selge på gaten til hvor mange millioner?»

Hekate tok en slurk av champagneglasset uten å løfte øyet fra kikkerten. «Krug,» sa han. «De sier det er den beste champagnen. Så det er den eneste jeg drikker. Men hvem vet? Om jeg hadde fått servert noe annet, hadde jeg kanskje fått smaken på det og skiftet merke.»

«Du vil ikke at markedet skal få smake noe annet enn ditt brygg?»

«Min religion er kapitalismen og den frie konkurransen, min trosbekjennelse. Men det er ethvert menneskes rett å følge sin natur og slåss for å oppnå monopol og verdensherredømme. Og samfunnets plikt å bekjempe oss. Vi bare spiller våre roller, Bonus.»

«Amen.»

«Stille! Nå overleveres pengene.» Hekate gned seg i hendene. «Showtime …»

Duff stod ved utgangsdøra med hånden rundt klinken og lyttet til sin egen pust mens han prøvde å få blikkontakt med mennene sine. De stod på rekke oppover i den smale trappa rett bak ham. Opptatt av sitt. Avsikring av våpen. Et siste råd til sidemannen. En siste bønn.

«Kofferten er overlevert,» ropte Seyton oppe fra andre etasje.

«Nå!» ropte Duff, dyttet opp døra og presset seg inn mot veggen.

Mennene trengte seg forbi ham og ut i mørket. Duff gikk etter. Kjente regnet mot hodet. Så skikkelser bevege seg. Så et par av motorsyklene stå ubemannet. Løftet megafonen til munnen.

«Politi! Bli der dere er og strekk hendene i været! Jeg gjentar, dette er politiet, bli der …»

Det første skuddet knuste glasset i døra bak ham, det andre nappet i innsiden på bukselåret hans. Så kom en lyd som når ungene hans lagde popkorn lørdag kveld. Automatvåpen. Faen.

«Skyt!» skrek Duff, slengte fra seg megafonen, stupte ned på magen, prøvde å få pistolen i stilling foran seg, registrerte at han hadde landet i en vanndam.

«Ikke,» lød en hviskende stemme ved siden av ham. Duff så opp. Det var Seyton. Han stod ubevegelig med hagla hengende ned langs siden. Saboterte han aksjonen? Var han …?

«De har Sivart,» hvisket Seyton.

Duff blunket sølevann ut av øynene og lot blikket vandre videre, fikk en Norse Rider på kornet. Men mannen satt bare rolig på sykkelen med geværet rettet mot dem uten å skyte. Hva faen var det som foregikk?

«Hvis ingen rører på så mye som en fittefinger nå, går dette jævlig bra.»

Den dype stemmen kom fra utenfor sirkelen av lys og trengte ingen megafon.

Duff så først den tomme Indian Chief-sykkelen. Så de to skikkelsen som smeltet sammen der ute i mørket. Hornene som stakk opp fra hjelmen til den høyeste av dem. Skikkelsen han holdt foran seg, var et hode kortere. Med utsikt til å bli ytterligere et hode kortere. Det blinket i bladet på sabelen som Sweno holdt mot unge betjent Sivarts strupe.

Duff reiste seg.

«Det som nå skjer,» rumlet Swenos basstemme ut av visiråpningen, «er at vi tar med oss pikkpakket vårt og drar. Stille og rolig. To av mine menn kommer til å bli igjen og passe på at ingen av dere gjør noen dumheter. Som å prøve å komme etter oss. Forstått?»

Duff krøp sammen og ville reise seg.

«Hvis jeg var deg, ville jeg blitt i søla, sjef,» hvisket Seyton. «Du har føkka det opp nok som det er.»

Duff trakk pusten. Slapp den ut. Trakk den igjen. Faen, faen!

«Vel?» sa Banquo og lot kikkertsiktets sirkelrunde utsnitt gli over aktørene på kaia.

«Ser ut som vi skal få aktivisert ungdommen likevel,» sa Macbeth. «Men ikke riktig ennå. Vi lar Sweno og folkene hans forlate scenen først.»

«Hva? Skal vi la dem slippe unna, med lastebilen og hele greia?»

«Jeg sa ikke det, kjære Banquo. Men om vi starter noe nå, får vi et blodbad der nede. Angus?»

«Ja, sjef?» kom det kjapt fra unggutten med det intense, blå blikket, det åpne ansiktet der alle følelsene stod skrevet med store bokstaver, og det lange, blonde håret som neppe hadde blitt tillatt under andre sjefer enn Macbeth. Macbeth visste at Angus og Olafson hadde treningen, nå trengte de bare mer erfaring med virkeligheten. Og særlig Angus trengte å bli litt tøffere. Under jobbintervjuet hadde Angus forklart at han hoppet av prestestudiene da han innså at det ikke finnes noen gud, at mennesker bare kan frelse seg selv og hverandre, og at han burde bli politimann i stedet. Det hadde vært grunn god nok for Macbeth, han likte dessuten den uredde holdningen, at gutten tok konsekvensen av det han trodde på. Men Angus trengte også å lære seg å mestre følelsene sine og skjønne at i Garden er de handlende praktikere, lovens grovhåndverkere. At andre fikk ta seg av grublingen.

«Gå ned på baksiden, hent bilen og stå klar ved bakdøra.»

«Ja vel,» sa Angus, reiste seg og forsvant.

«Olafson?»

«Ja?»

Macbeth så bort på ham. Det konstant halvåpne gapet, lespingen, de halvlukkede øynene og karakterene fra Politiskolen gjorde at da Olafson hadde kommet til Macbeth og tryglet om å få bli overført til Garden, hadde Macbeth hatt sine tvil. Men gutten ville, og Macbeth hadde bestemt seg for å gi ham en sjanse, slik han selv hadde fått en gang. For Macbeth trengte en skarpskytter som kunne overta, og om Olafson ikke var rikelig begavet i teoretiske fag, så var han en gudbenådet skytter.

«På siste skytetesten slo du den tjue år gamle rekorden til han som ligger der.» Macbeth nikket mot Banquo. «Gratulerer, det er faen så godt gjort. Du vet hva det betyr her og nå?»

«Eh … nei, sjef.»

«Fint, for det betyr akkurat ingenting. Det du skal gjøre nå, er å se og høre på førstebetjent Banquo og lære. Det er ikke du som skal redde dagen i dag. Det kommer seinere. Skjønner?»

Olafsons slappe kjeve og underleppe jobbet, men greide tydeligvis ikke å produsere et svar, så han nikket bare.

Macbeth la en hånd på den unge guttens skulder. «Litt nervøs likevel?»

«Litt, sjef.»

«Det er naturlig. Prøv å slappe av. Og én ting til, Olafson.»

«Ja?»

«Ikke bom.»

«Hva skjer?» spurte Bonus.

«Jeg vet hva som skal skje,» sa Hekate, rettet ryggen og svingte kikkerten bort fra kaia. «Så jeg trenger ikke denne.» Han satte seg i stolen ved siden av Bonus. Bonus hadde lagt merke til at han pleide å gjøre det. Sette seg ved siden av deg i stedet for tvers overfor. Som om han mislikte at du så rett på ham.

«De har tatt Sweno og amfetaminet?»

«Tvert om. Sweno har tatt en av Duffs menn.»

«Hva? Er du ikke bekymret?»

«Jeg satser aldri på bare én hest, Bonus. Og jeg er mer bekymret for det store bildet.

Hva tror du om politimester Duncan?»

«Det løftet hans om at du skal tas?»

«Akkurat det bekymrer meg ikke, men han har fjernet mange av de tidligere samarbeidspartnerne mine i politiet, og det har allerede skapt problemer på markedene. Kom igjen, du er en menneskekjenner. Du har sett ham, hørt ham. Er han så ubestikkelig som de sier?»

Bonus trakk på skuldrene. «Alle har en pris.»

«Du har helt rett i det, men det er ikke alltid at prisen er penger. Ikke alle er så enkle som deg.»

Bonus overhørte fornærmelsen, ettersom han ikke oppfattet den som en. «For å vite hvordan Duncan kan bestikkes, må man vite hva han vil.»

«Duncan vil tjene flokken,» sa Hekate. «Vinne byens kjærlighet. Få en statue han ikke selv har beordret skal reises.»

«Problematisk. Det er lettere å bestikke grådige skadedyr som oss enn samfunnsstøtter som Duncan.»

«Du har rett når det gjelder bestikkelse,» sa Hekate. «Og feil når det gjelder samfunnsstøtte og skadedyr.»

«Å?»

«Kapitalismens grunnmur, kjære Bonus. Den enkeltes forsøk på å berike seg selv, beriker flokken. Det er ren skjær mekanikk og skjer uten at vi ser det eller tenker over det. Det er du og jeg som er samfunnets støtter, ikke villfarne idealister som Duncan.»

«Du mener det?»

«Moralfilosofen Adam Hand mente det.»

«At å produsere og selge narkotika tjener samfunnet?»

«At enhver som dekker en etterspørsel, er med på å bygge samfunnet. Folk som Duncan, som vil regulere og begrense, er naturstridige og i det lange løp skadelige for oss alle. Så hvordan kan Duncan, til byens beste, uskadeliggjøres? Hva er hans svake punkt? Hva kan vi bruke? Sex, dop, noen hemmeligheter i familien?»

«Jeg takker for tilliten, Hekate, men det vet jeg virkelig ikke.»

«Det er virkelig synd,» sa Hekate og dunket stokken mykt mot teppet mens han betraktet unggutten som strevde med å få åpnet en ny champagneflaske. «Jeg har nemlig begynt å få en mistanke om at Duncan bare har ett svakt punkt.»

«Og det er?»

«Livslengden.»

Bonus rykket til i stolen. «Jeg håper virkelig ikke at du har invitert meg hit for å be meg om å …»

«På ingen måte, kjære flyndre, du skal få lov til å ligge stille der i mudderet.»

Bonus trakk et lettelsens sukk mens han så unggutten få metallnettingen av korken.

«Men,» sa Hekate. «Du er begavet med den hensynsløsheten, mangelen på lojalitet og innflytelse som gir deg makt over de menneskene jeg trenger å ha makt over. Jeg håper jeg kan regne med deg når den trengs. At du kan være min usynlige hånd.»

Det smalt høyt.

«Der kom det visst!» lo Bonus og la hånden mot korsryggen på gutten som prøvde å få mest mulig av den villstyrige champagneflommen ned i glassene.

Duff lå urørlig på asfalten. Ved siden av ham stod mennene hans like urørlige og så på  Norse Riders-medlemmene som mindre enn ti meter foran dem gjorde seg klare til å forlate stedet. Sivart og Sweno stod i mørket utenfor kjeglen av lys, men Duff kunne se den unge betjentens kropp riste av panikk og Swenos sabelblad som lå mot Sivarts halshud. Duff så for seg hvordan det minste trykk og bevegelse ville åpne huden, pulsåren, tømme gutten for blod i løpet av sekunder. Og Duff kjente selv panikken komme når han tenkte på konsekvensene. Ikke bare konsekvensene av å ha en av sine ansattes blod på hendene og på CV-en, men konsekvensene av at hans privat regisserte aksjon gikk til helvete nå rett før politimesteren skulle velge sjef for Orgkrim.

Sweno nikket til en av Norse Riders-mennene, som steg av sykkelen sin, stilte seg bak Sivart og rettet en pistol mot guttens hode. Sweno trakk ned visiret, steg ut i lyset, snakket med mannen med sersjantvinklene på skinnjakka, skrevet over sykkelen sin, hilste med to fingre til hjelmen og trillet bortover kaia. Duff måtte beherske seg for ikke å slenge et skudd etter ham. Sersjanten ga noen ordrer, og sekundet etter snerret motorer i natten.

Bare to tomme motorsykler stod igjen da de andre hadde fulgt etter Sweno og sersjanten.

Duff sa til seg selv at han ikke måtte gi etter for panikken, at han måtte tenke. Puste, tenke. Fire menn i Norse Riders’ regalier stod igjen på kaia. Én av dem stod i skyggen bak Sivart. Én av dem stod i lyset og holdt dem i sjakk med et automatgevær, en AK-47. To menn, antagelig de som hadde ankommet som passasjerer, steg inn i lastebilen. Duff hørte den anstrengte, vedvarende oi-ingen da tenningsnøkkelen ble vridd om, og håpet et øyeblikk at det gamle jernmonsteret ikke hadde tenkt å starte. Bannet da det første lave knurret steg til en høylytt, rumlende ralling. Lastebilen satte seg i bevegelse.

«Vi gir dem ti minutter,» ropte mannen med automatgeværet. «Så tenk på noe hyggelig så lenge.»

Duff stirret etter lastebilens baklys som sakte svant i mørket. Noe hyggelig? Ikke bare var fire og et halvt tonn dop på vei vekk fra ham sammen med det som skulle vært den største massearrestasjonen på denne siden av krigen. For det hjalp ikke at de visste at det var Sweno og folkene hans som hadde stått foran dem, så lenge de ikke kunne fortelle jury og dommer at de hadde sett ansiktene deres og ikke bare fjorten forpulte hjelmer. Noe hyggelig? Duff lukket øynene.

Sweno.

Han hadde hatt ham her, hatt ham i sin hule hånd. Faen, faen!

Duff lyttet. Lyttet etter noe, noe. Men alt som hørtes, var regnets meningsløse hvisking.

«Banquo har fyren som holder gutten, i siktet,» sa Macbeth. «Har du den andre, Olafson?»

«Ja, sjef.»

«Og dere må altså skyte på likt, jeg teller ned fra tre. Banquo?»

«Jeg må ha mer lys på målet. Eller yngre øyne. Jeg kan like godt treffe gutten nå.»

«Mitt mål har masse lys,» hvisket Olafson. «Vi kan bytte.»

«Hvis vi bommer og gutten vår der nede blir drept, vil vi fortrekke at det var Banquo som bommet. Banquo, hva er maksfart på en sånn fullasta Stalin-bil, tror du?»

«Tja. Seksti, kanskje.»

«Godt, men vi begynner likevel å få dårlig tid om vi skal rake inn alle stikka. Så vi får improvisere litt her.»

«Har du tenkt å prøve dolkene dine?»

«På denne avstanden? Takk for tilliten. Nei, du skal snart få se, gamle mann. Som i se.»

Banquo så opp fra kikkertsiktet og oppdaget at Macbeth hadde reist seg og tatt spenntak i stangen til lykta som stod ut fra taket. Pulsårene på Macbeths kraftige hals stod ut, og tennene lyste i noe Banquo ikke kunne avgjøre om var et grin eller et glis. Den stangen var skrudd fast for å tåle illsint nordvest i åtte av årets tolv måneder, men Banquo hadde sett Macbeth løfte biler ut av snøfonner før.

«Tre,» stønnet Macbeth.

De første skruene poppet ut av jernbeslagene.

«To.»

Stangen løsnet, og med et rykk ble ledningen flerret av veggen under.

«Én.»

Macbeth rettet lykta mot landgangen.

«Nå.»

Det lød som to piskeslag. Duff åpnet øynene tidsnok til å se mannen med  automatgeværet falle forover uten å ta seg for, og treffe bakken med hjelmen først.

Der betjent Sivart stod, var det blitt lys, og nå kunne Duff tydelig se ham og mannen som stod bak. Han holdt ikke lenger noen pistol mot Sivarts hode og hadde lagt haken oppå skulderen hans. Og i lyset så Duff også hullet i visiret. Så, som en manet, skled han ned langs Sivarts rygg og ble liggende på bakken.

Duff snudde seg.

«Her oppe, Duff!»

Han skygget for øynene. En latter runget der oppe fra bak det blendende lyset, og en skygge som av en gigantisk mann falt over kaia.

Men latteren var nok.

Det var Macbeth. Selvfølgelig var det Macbeth.


Kapittel 2

En måke seilte over Fife gjennom stillhet og måneskinn under en skyfri nattehimmel. Under den skimret fjorden som sølv. På vestsiden av fjorden – som en veldig festningsmur – reiste et svart, stupbratt fjell seg mot himmelen. Nesten på toppen av fjellet hadde en munkeorden en gang i tiden satt opp et stort kristenkors, men siden det var blitt plassert på Fife-siden fortonet silhuetten seg for byens borgere som om korset stod opp ned. Ut fra fjellsiden – som en senkebro over festningens vanngrav – gikk en imponerende jernbro. Tre hundre og seksti meter lang og nitti meter høy på det høyeste. Kennethbroa, eller nybroa som folk flest kalte den. Den gamle var til sammenligning en beskjeden, men mer estetisk bro lenger inn i fjorden, og det betydde en omvei. Midt på nybroa ruvet en uskjønn marmorstein formet som en mannsperson og skulle forestille tidligere politimester Kenneth, oppført på politimesterens egen ordre. Statuen lå på centimeteren innenfor bygrensen ettersom det ikke fantes et fylke som ville gi den skurkens ettermæle en tomme gratis tomt. Selv om billedhuggeren hadde etterkommet Kenneths påbud om at det visjonære ved ham måtte komme frem ved å gi statuen den typisk speidende posituren, kunne selv ikke den mest vennligsinnede kunstner underslå politimesterens usedvanlig omfangsrike hals- og hakeparti.

Måken slo med vingene for å vinne høyde, den håpet på bedre fiske på kysten på andre siden av fjellet, selv om det betydde å fly over værskillet. Fra det gode til det dårlige. For mennesker som ønsket seg samme vei, gikk det et to kilometer langt, trangt, svart hull fra nybroa gjennom fjellet. Et fjell og en skillevegg omverden syntes å sette pris på, i alle fall omtalte man i nabofylkene tunnelen som en endetarm med analåpning i begge ender. Og ganske riktig, idet måken passerte toppen av fjellet, var det som å fly fra en verden av stille harmoni og inn i en iskald, skitten dusj som falt på den stinkende byen under. Og som for å vise sin forakt skeit måken før den skjente videre mellom vindkulene.

Måkedritten traff taket på et skur hvor en utmagret gutt krøp skjelvende sammen på benken under. Selv om skiltet ved siden av skuret fortalte at det var et busstopp, var ikke gutten sikker. Så mange busser var blitt innstilt de siste par årene. På grunn av fallende innbyggertall, sa borgermesteren, den idioten. Men gutten måtte komme seg ned til sentralstasjonen, skaffe brygg, den speeden han hadde kjøpt av de MC-typene, var bare noe dritt, mer melis og potetmel enn amfetamin.

Den våte, oljete asfalten glinset under de gatelyktene som fortsatt lyste, og regnvannet lå i dammer på den hullete veien ut av byen. Det hadde vært stille, ikke en bil å se, bare regnet. Men nå hørte han en lyd, som en lav gurgling.

Han løftet på hodet. Dro i snoren med øyelappen som mens han sov, hadde glidd fra den tomme øyehulen og lagt seg over øyet han fortsatt hadde. Kanskje han kunne få seg haik ned til sentrum?

Men nei, lyden kom fra feil retning.

Han krøp sammen igjen.

Gurglingen steg til et brøl. Han orket ikke flytte seg, dessuten var han alt gjennomvåt, så han la bare armene over hodet. Lastebilen passerte og sendte en kaskade av sølevann inn i skuret.

Han ble liggende og tenke over livet, til han kom frem til at det var bedre å la være.

Lyden av en bil til. Nå, da?

Han stavret seg opp og kikket ut. Men nei, den kom også fra byen. I stor fart, den også. Han stirret inn i lyktene som nærmet seg. Og tanken bare kom: ett skritt ut i veien, og alle problemer ville være løst.

Bilen passerte ham uten å treffe noen av vannhullene. Svart Ford Transit. Purkebil, med tre personer i. Greit, du vil ikke ha haik med dem.

«Det er den der fremme,» sa Banquo. «Gi gass, Angus!»

«Hvordan vet du at det er den?» spurte Olafson og lente seg frem mellom forsetene på Gardens Ford Transit.

«Dieselrøyken,» sa Banquo. «Gudbedre, ikke rart det er oljekrise i Sovjet. Legg deg rett bak så de ser oss i speilet, Angus.»

Angus holdt farten til de var kommet inn i den svarte eksosskyen. Banquo rullet ned vinduet og la riflen an oppå sidespeilet. Hostet. «Og så opp på si’a, Angus!»

Angus la seg ut og ga gass. Transit-en gled opp på siden av den prustende, stønnende lastebilen.

Det kom en røykdott ut av lastebilvinduet. Speilet under Banquos geværløp sprakk med en sprø lyd.

«Jepp, da har de  sett oss,» sa Banquo. «Legg deg bak igjen.»

Regnet stoppet brått, og det ble enda mørkere rundt dem. De hadde kjørt inn i bytunnelen. Asfalten og de svarte, grovt tilhugde fjellveggene syntes å sluke det som var av frontlys, det eneste de så, var baklysene på lastebilen.

«Hva gjør vi?» spurte Angus. «På andre siden er broa, og kommer de over midten av den …»

«Jeg vet det,» sa Banquo og løftet riflen. Ved statuen stoppet byen, stoppet deres jurisdiksjonsområde, stoppet forfølgelsen. De kunne i teorien selvfølgelig fortsette, det hadde skjedd før at noen tjenesteivrige, sjeldne i Narkoavsnittet, hadde tatt smuglere på feil side av bygrensen. Og fått en mulig fet sak kastet ut av rettssalen og selv måttet tåle påtale for grov uforstand i tjenesten. Rekylen rykket i Banquos Remington 700-rifle.

«Treff,» sa han.

Lastebilen begynte å slingre foran dem i tunnelen, det føyk biter av gummi fra det ene bakhjulet.

«Så skal du få kjenne en bil som virkelig er tung på rattet,» sa Banquo, ladet og tok nytt sikte på det andre bakhjulet. «Litt mer avstand, Angus, i tilfelle de går rett i tunnelveggen her.»

«Banquo …,» lød det fra baksetet.

«Olafson?» sa Banquo og presset sakte inn avtrekkeren.

«Møtende bil.»

«Ops.»

Banquo løftet kinnet fra geværkolben samtidig som Angus bremset.

Foran dem skjente ZIS-5-en fra side til side mens den vekselvis slapp forbi og stengte for frontlyset på bilen som var på vei mot dem. Og Banquo hørte hornet, det desperate hornet fra en personbil som så lastebilen komme mot seg og visste at det var for sent å gjøre noe fra eller til.

«Herrejesus …,» lespet Olafson hviskende.

Lyden av hornet steg i volum og frekvens.

Så et blaff av lys.

Banquo så automatisk ut til siden.

Fikk et glimt av baksetet i en bilkupé, kinnet til et sovende barn, som lå mot bilruten.

Så var det borte, og den fallende tonen fra hornet hørtes ut som det skuffede stønnet fra et snytt publikum.

«Fortere,» sa Banquo. «Vi er snart på broa.»

Angus ga gass, og de kom seg opp til eksosskyen igjen.

«Stødig.» Banquo siktet. «Stødig …»

I det samme ble presenningen bak på lastebilen dratt til side, og Transit-ens frontlykter lyste opp et lasteplan stablet fullt av plastposer med hvitt innhold. Vinduet mellom lasterommet og førerhuset var knust.  Og fra toppen av en dike av kiloposer pekte en riflemunning mot dem.

«Angus …»

Det lød et kort smell, og Banquo rakk å se  munningsflammen før frontruten hvitnet og raste inn.

«Angus!»

Angus hadde tatt poenget og vred rattet hardt mot høyre. Og så mot venstre. Dekkene skrek, og kulene plystret mens den ildspyttende geværmunningen prøvde å følge manøvrene deres.

«Helvete!» skrek Banquo og fyrte løs mot det andre dekket på lastebilen, men kula slo bare gnister mot skjermen.

Og plutselig regnet det igjen. De var på broa.

«Ta ham med hagla, Olafson,» brølte Banquo. «Nå!»

Regnet høljet inn gjennom frontvinduet, og Banquo flyttet på seg så Olafson fikk lagt an den dobbeltløpete hagla mot seteryggen hans. Haglløpet stakk frem over skulderen til Banquo, men forsvant igjen da det lød et klask som av et hammerhode mot kjøtt. Banquo snudde seg mot baksetet hvor Olafson satt sammensunket med hodet bikket fremover og et hull i jakka i brysthøyde. Grå stopp poppet ut da neste kule gikk tvers gjennom seteryggen til Banquo og inn i baksetet ved siden av Olafson. Fyren på lasteplanet hadde skutt seg inn nå. Banquo dro hagla ut av Olafsons hender, og i én sammenhengende bevegelse svingte han den fremover og fyrte av gjennom frontvinduet. Det eksploderte hvitt inne i lasterommet der fremme. Banquo slapp hagla og løftet rifla. Det hang en tjukk, hvit sky av pulver fyren i lasterommet umulig kunne se noe gjennom, men ut av mørket foran dem steg den flombelyste, hvite marmorstatuen av Kenneth som et uvelkomment gjenferd. Banquo siktet på bakhjulet og trakk av.

Treff.

Lastebilen krenget fra side til side foran dem, hoppet opp på fortauet da det ene forhjulet og bakhjulet traff kanten, og siden på ZIS-5-en slo mot det stålforsterkete gjerdet. Skriket av metall som ble dratt langs metall, overdøvet motorene. Men sjåføren der fremme greide utrolig nok å få det tunge kjøretøyet ut på veien igjen.

«Ikke over den føkkings grensa!» skrek Banquo.

Den siste biten av dekkgummi var flådd vekk fra lastebilens felg, og en sprut av gnister stod opp mot nattehimmelen. ZIS-5-en fikk en sleng på seg, sjåføren prøvde desperat å kontre, men denne gangen var han  sjanseløs. Lastebilen havnet på tvers og skled bortover asfalten. Den var praktisk talt på bygrensen da hjulene fikk feste igjen, og styrte ut av veien. Tolv tonn sovjetisk krigsingeniørkunst traff politimester Kenneth rett under beltestedet, sprengte løs fundamentet og rev med seg statuen og ti meter av stålgjerdet, før alt bikket utfor kanten. Angus hadde fått stoppet Transit-en, og i den plutselige stillheten observerte Banquo politimester Kenneth falle gjennom måneskinnet mens han sakte roterte rundt sitt eget hakeparti. Rett bak ham kom ZIS-5-en med panseret først og en hale av hvitt pulver bak seg, som en jævla amfetaminkomet.

«Gudbedre …,» hvisket politimannen.

Det kjentes som en evighet før de fallende traff og et øyeblikk farget vannet hvitt der nede, og lyden nådde Banquo med en liten forsinkelse.

Så var det stille igjen.

Sean stampet føttene i bakken utenfor klubblokalet og stirret ut gjennom porten. Klødde seg på den store ’Norse Riders Till I Die’-tatoveringen i pannen. Han hadde ikke vært så nervøs siden han var på fødestua. Var det ikke typisk at han og Colin hadde tapt loddtrekningen og måtte stå portvakt akkurat i kveld når det var på det mest spennende? Ikke fikk de være med og hente doppartiet, og ikke fikk de være med på festen heller.

«Dama vil kalle opp ungen etter meg,» sa Sean, mest for å si noe.

«Grattis,» sa Colin tonløst og dro i den store hvalrossbarten. Regnet rant over den blanke skallen hans.

«Takk,» sa Sean. Han hadde egentlig ikke ønsket seg noen av delene. Verken en tatovering som stemplet deg for livet, eller en unge som så vidt han visste gjorde det samme. Frihet. Det var jo det som var ideen med motorsykkel, var det ikke? Men klubben og deretter Betty hadde forandret hans forståelse av frihet. At det er først når du har tilhørighet, når du kjenner ekte samhold, at du kan være virkelig fri.

«Der er de,» sa Sean. «Ser  ut som det har gått bra, synes du ikke?»

«Mangler to sykler,» sa Colin, spyttet ut sigaretten og åpnet den høye porten med piggtråd på toppen.

Den forreste sykkelen stoppet foran dem. Basstemmen rumlet fra bak den hornkledte hjelmen. «Vi blei forstyrra av snuten, så tvillingene kommer litt seinere.»

«Ja vel, sjef,» sa Colin.

Syklene gled inn gjennom porten, én etter én. En av gutta viste tommelen opp. Godt, dopet var sikret, klubben reddet. Sean pustet lettet ut. Syklene trillet over plassen forbi det brakkelignende enetasjes trehuset med emblemet til Norse Riders malt på veggen, og forsvant inn i den store garasjen. Det var dekket på i brakka, Sweno hadde bestemt at varpet skulle feires med en rotbløyte. Og etter noen minutter hørte Sean musikken bli skrudd opp der inne, og de første jubelbrølene.

«Vi er rike,» lo Sean. «Vet du hvor de kjører dopet?»

Colin sa ingenting, himlet bare med øynene.

Han visste vel ikke. Ingen visste. Bare Sweno. Og de som kjørte lastebilen, naturligvis. Det var best sånn.

«Her kommer tvillingene,» sa Sean og åpnet porten igjen.

Syklene kom kjørende sakte, nesten nølende oppover bakken mot dem.

«Hei, Joao, hva skje…,» begynte Sean, men syklene fortsatte inn porten.

Han så etter dem der de stoppet midt på plassen som om de hadde tenkt å sette fra seg syklene der. Så dulta de til hverandre, nikket mot den åpne døra til garasjen og kjørte inn.

«Så du visiret til Joao?» sa Sean. «Det hadde et høl.»

Colin sukket tungt.

«Jeg kødder ikke!» sa Sean. «Høl midt på. Jeg stikker og hører hva som egentlig skjedde der nede på kaia.»

«Hei, Sean …»

Men Sean løp alt, krysset plassen og gikk inn i garasjen. Tvillingene hadde gått av syklene. Begge stod med ryggene til, fortsatt med hjelmene på. Den ene borte ved døra som ledet rett fra garasjen og inn i festlokalet til klubbhus, holdt den på klem som om han ikke ville gi seg til kjenne, liksom se an festen først. Joao, bestekameraten til Sean, stod ved sykkelen sin. Han hadde løsnet magasinet fra den stygge AK-47-en og så ut som han telte hvor mange kuler han hadde. Sean slo ham på ryggen. Joao må ha skvettet noe jævlig for han virvlet rundt.

«Hva skjedde med visiret ditt, Joao? Steinsprut?»

Joao svarte ikke, så bare ut som han fikk det travelt med å prøve å få magasinet inn i AK-en igjen. Og han var merkelig klønete. Det andre merkelige var at han virket … høyere. Som om det ikke var Joao som stod foran ham, men …

«Faen!» ropte Sean, gikk et skritt bakover og grep ned i beltet. For han hadde skjønt hva det hullet i visiret var nå, og at han ikke kom til å se bestekompisen sin igjen. Sean fikk frem pistolen, løsnet sikringen, skulle til å løfte den mot mannen som fremdeles kavet med AK-en da noe traff ham i skulderen. Han svingte automatisk pistolen i retningen slaget hadde kommet fra. Men det var ingen der. Bare fyren med Norse Riders-jakka, som stod borte ved døra. I det samme var det som om hånden visna, og Sean mistet pistolen i gulvet.

«Ikke en lyd,» sa en stemme bak ham.

Sean snudde seg igjen.

AK-en pekte på ham, og i speilbildet i det gjennomhullete visiret så han dolken som stod ut av sin egen skulder.

Duff satte løpet på AK-en mot tatoveringen i pannen på fyren foran seg. Så inn i det måpende, stygge trynet hans. Fingeren presset mot avtrekkeren, bare en millimeter til nå så … Han hørte sin egen pust frese inni hjelmen og hjertet som dunket under den litt for trange skinnjakka.

«Duff,» sa Macbeth borte fra døra inn til klubblokalet. «Rolig nå.»

Duff presset inn avtrekkeren en millimeter til.

«Stopp,» sa Macbeth. «Det er vår tur til å bruke gissel.»

Duff slapp avtrekkeren.

Guttens ansikt var hvitt som et laken. Av skrekk eller blodtap. Begge deler, kanskje. Stemmen hans skalv. «Vi redder ikke …»

Duff slo geværløpet mot tatoveringen. Det skavet vekk hud i en stripe over pannen, og et øyeblikk skinte den hvitt, som en kopi av hans eget varemerke. Så fyltes den med blod.

«Du holder kjeft, gutt, så går dette bra,» sa Macbeth som hadde kommet bort til dem. Han grep tak i det lange håret til gutten, trakk hodet hans bakover og la bladet på den andre dolken mot halsen hans. Dyttet ham foran seg mot døra til klubblokalet. «Klar?»

«Husk at jeg tar meg av Sweno,» sa Duff, kjente at det krumme magasinet satt ordentlig fast i automatgeværet og skrittet etter Macbeth og gutten.

Macbeth sparket opp døra og gikk inn med gutten foran seg og Duff hakk i hæl.

Glisende og høyrøstede Norse Riders satt ved et langbord i det store, åpne, men allerede røykfylte lokalet. Alle på innsiden av bordet, med ryggen mot veggen, vendt mot de tre dørene som ledet ut fra lokalet. Sikkert en klubbregel. Duff anslo antallet til tjue. Musikken var skrudd på høyt. Stones. «Jumpin’ Jack Flash».

«Politi!» ropte Duff. «Ingen rører seg, ellers kutter min kollega strupen på denne fine, unge mannen.»

Det var som tiden bråbremset, og som i sakte kino så Duff mannen ved enden av bordet løfte hodet. Et rødmusset grisetryne med neseborene synlig og flettene strammet så hardt at det dro øynene ut til to smale, hatefulle streker. I munnviken hang en lang, tynn sigarillo. Sweno.

«Vi redder ikke gisler,» sa han.

Gutten mistet bevisstheten og falt.

I de neste to sekundene var alt i rommet som frosset fast, og det eneste som hørtes, var Rolling Stones.

Til Sweno tok et drag av sigarilloen. «Ta dem,» sa han.

Duff registrerte minst tre av Norse Riders reagere på likt, og han dro tilbake avtrekkeren på AK-47-en. Holdt den der. Sprayet ut blybiter med en diameter på 7,62 millimeter som knuste ølflasker, spikket opp bordplaten, pisket veggen, hugg i kjøtt og stoppet Mick Jagger mellom to «gas». Ved siden av ham hadde Macbeth fått opp de to Glockene de hadde ribbet de to døde Norse Riders-medlemmene for på kaia. Sammen med jakker, hjelmer og sykler. Geværet kjentes varmt, og mykt som en kvinnekropp i Duffs hender. Det senket seg gradvis et mørke etter hvert som lampene ble knust. Og da Duff endelig slapp avtrekkeren, hang det støv og fjær i luften, og en taklampe svingte frem og tilbake så skyggene løp som flyktende spøkelser over veggene.

forf.jpg
!






aschehoug-ebok.jpg





cover.jpg
EN NY THRILLER
FRA MANNEN BAK HARRY HOLE









